ᱠᱟᱞᱠᱟ ᱢᱮᱞ

ᱠᱟᱞᱠᱟ ᱢᱮᱞ (ᱚᱯᱷᱤᱥᱤᱭᱟᱞ ᱞᱮᱠᱟᱛᱮ ᱱᱮᱛᱟᱡᱤ ᱮᱠᱥᱯᱨᱮᱥ) ᱫᱚ ᱥᱤᱧᱚᱛ ᱨᱮ ᱪᱟᱞᱟᱜ ᱠᱟᱱ ᱥᱟᱱᱟᱢ ᱠᱷᱚᱱ ᱢᱟᱨᱮ ᱴᱨᱮᱱ ᱠᱟᱱᱟ᱾ ᱱᱚᱣᱟ ᱴᱨᱮᱱ ᱯᱚᱪᱷᱤᱢ ᱵᱟᱝᱞᱟ ᱯᱚᱱᱚᱛ ᱨᱮᱱᱟᱜ ᱨᱟᱡᱽᱜᱟᱲ ᱠᱚᱞᱠᱟᱛᱟ ᱨᱮᱱᱟᱜ ᱦᱟᱣᱲᱟ ᱠᱷᱚᱱ ᱮᱛᱚᱢᱼᱯᱟᱪᱷᱮ ᱦᱚᱨᱤᱭᱟᱱᱟ ᱯᱚᱱᱚᱛ ᱨᱮᱱᱟᱜ ᱠᱟᱞᱠᱟ ᱥᱟᱶ ᱡᱚᱲᱟᱣ ᱟᱠᱟᱱᱟ᱾ ᱠᱟᱞᱠᱟ ᱫᱚ ᱠᱟᱞᱠᱟ-ᱥᱤᱢᱞᱟ ᱨᱮᱞᱣᱮ ᱨᱮᱱᱟᱜ ᱨᱮᱞᱜᱟᱲ ᱠᱟᱱᱟ ᱡᱟᱦᱟᱸ ᱫᱚ ᱵᱨᱤᱴᱤᱥ ᱨᱟᱡᱽ ᱨᱮᱱᱟᱜ ᱢᱤᱫ ᱚᱠᱛᱚ ᱨᱮᱱᱟᱜ ᱥᱤᱛᱩᱝ ᱨᱟᱡᱽᱜᱟᱲ ᱥᱤᱢᱞᱟ ᱠᱷᱚᱱ ᱡᱚᱲᱟᱣ ᱟᱠᱟᱱᱟ᱾

ᱢᱤᱫ ᱧᱮᱱᱮᱞ
ᱠᱚᱞᱠᱟ ᱢᱮᱞ ᱩᱢᱮᱨ ᱨᱮ ᱱᱤᱛᱚᱜ ᱫᱤᱥᱚᱢ ᱨᱮ ᱪᱟᱞᱟᱜ ᱠᱟᱱ ᱥᱟᱱᱟᱢ ᱠᱷᱚᱱ ᱢᱟᱨᱟᱝ ᱴᱨᱮᱱ ᱠᱟᱱᱟ, ᱱᱚᱶᱟ ᱨᱮ ᱒᱔ ᱜᱚᱴᱟᱝ ᱠᱳᱪ ᱢᱮᱱᱟᱜᱼᱟ (ᱜᱮᱞ ᱢᱤᱫ ᱜᱚᱴᱟᱝ ᱥᱞᱤᱯᱚᱨ ᱠᱞᱟᱥ ᱠᱳᱪ, ᱵᱟᱨᱭᱟ ᱮᱥᱹᱮᱞᱹᱟᱨ ᱠᱞᱟᱥ ᱠᱳᱪ, ᱵᱟᱨᱭᱟ ᱢᱮᱱᱮᱞᱟ (ᱡᱮᱱᱟᱨᱮᱞ) ᱠᱞᱟᱥ ᱠᱳᱪ, ᱢᱤᱫᱴᱟᱝ ᱯᱩᱭᱞᱩ ᱮᱥᱤ-ᱠᱟᱢ-ᱮᱥᱤ ᱵᱟᱨᱭᱟ ᱛᱤᱭᱟᱨ ᱠᱳᱪ, ᱯᱮᱭᱟ ᱮᱥᱤ ᱯᱮᱭᱟ ᱛᱤᱭᱟᱨ ᱠᱳᱪ, ᱯᱮᱭᱟ ᱮᱥᱤ ᱵᱟᱨᱭᱟ ᱛᱤᱭᱟᱨ ᱠᱳᱪ, ᱢᱤᱫᱴᱟᱝ ᱫᱚᱥᱟᱨ ᱛᱷᱚᱠ ᱫᱩᱲᱩᱵ ᱟᱨ ᱢᱤᱫᱴᱟᱝ ᱯᱮᱱᱴᱨᱤ ᱠᱟᱨ) ᱟᱨ ᱔ ᱜᱚᱴᱟᱝ ᱨᱮᱠ ᱢᱮᱱᱟᱜᱼᱟ᱾ ᱱᱚᱣᱟ ᱴᱨᱮᱱ ᱫᱚ ᱥᱩᱯᱟᱨ ᱯᱷᱟᱥᱴ ᱢᱮᱞ ᱛᱷᱚᱠ ᱨᱮ ᱞᱮᱠᱷᱟᱜ ᱠᱟᱱᱟ ᱟᱨ ᱑᱒᱐ ᱠᱤᱢᱤ/ᱴᱟᱲᱟᱝ ᱛᱟᱺᱯᱤᱥ ᱛᱮ ᱪᱟᱞᱟᱜ ᱠᱟᱱᱟ᱾ ᱱᱚᱣᱟ ᱴᱨᱮᱱ ᱫᱚ ᱓᱗ ᱜᱚᱴᱟᱱ ᱥᱴᱮᱥᱚᱱ ᱨᱮ ᱛᱤᱸᱜᱩᱱᱟ᱾

ᱱᱟᱜᱟᱢ
ᱤᱥᱴ ᱤᱱᱰᱤᱭᱟ ᱨᱮᱞᱣᱮ ᱠᱚᱢᱯᱟᱹᱱᱤ ᱦᱚᱛᱮᱛᱮ ᱪᱟᱞᱟᱜ ᱠᱟᱱ ᱱᱚᱣᱟ ᱴᱨᱮᱱ (ᱯᱩᱭᱞᱩ ᱨᱮ ᱑ ᱨᱟᱠᱟᱵ/ ᱟᱬᱜᱚ) ᱫᱚ ᱑᱘᱖᱖ ᱥᱟᱞᱮ ᱨᱮ ᱠᱚᱞᱠᱟᱛᱟ ᱟᱨ ᱫᱤᱞᱞᱤ ᱛᱟᱞᱟ ᱨᱮ "ᱤᱥᱴ ᱤᱱᱰᱤᱭᱟ ᱨᱮᱞᱣᱮ ᱢᱮᱞ" ᱞᱮᱠᱟᱛᱮ ᱮᱦᱚᱵ ᱠᱮᱫᱼᱟ᱾ ᱑᱘᱙᱑ ᱥᱟᱞᱮ ᱨᱮ ᱱᱚᱶᱟ ᱫᱚ ᱫᱤᱞᱞᱤ ᱠᱷᱚᱱ ᱠᱟᱞᱠᱟ ᱫᱷᱟᱵᱤᱡ ᱵᱟᱹᱲᱛᱤ ᱤᱫᱤ ᱦᱩᱭ ᱞᱮᱱᱟ᱾ ᱴᱨᱮᱱ ᱫᱚ ᱵᱨᱤᱴᱤᱥ ᱥᱚᱨᱠᱟᱨᱤ ᱠᱟᱹᱢᱤᱦᱚᱨᱟ ᱠᱚ ᱠᱚᱞᱠᱟᱛᱟ ᱠᱷᱚᱱ ᱥᱤᱢᱞᱟ ᱨᱮᱱᱟᱜ ᱨᱟᱡᱽᱜᱟᱲ ᱨᱮ ᱵᱨᱤᱴᱤᱥ ᱥᱚᱨᱠᱟᱨᱤ ᱠᱟᱹᱢᱤᱦᱚᱨᱟ ᱠᱚ ᱩᱪᱟᱹᱲ ᱜᱮ ᱢᱩᱬᱩᱛ ᱢᱮᱠᱟᱱᱤᱡᱚᱢ ᱛᱟᱦᱮᱸ ᱠᱟᱱᱟ᱾ ᱥᱚᱨᱠᱟᱨᱤ ᱠᱟᱹᱢᱤᱦᱚᱨᱟ ᱨᱮᱱᱟᱜ ᱡᱚᱛᱚ ᱠᱟᱹᱢᱤᱦᱚᱨᱟ ᱥᱤᱛᱩᱝ ᱪᱟᱸᱫᱚ ᱨᱮᱱᱟᱜ ᱮᱛᱚᱦᱚᱵ ᱨᱮ ᱴᱨᱮᱱ ᱛᱮ ᱥᱮᱱᱚᱜᱼᱟ ᱟᱨ ᱥᱤᱛᱩᱝ ᱪᱟᱸᱫᱚ ᱨᱮᱱᱟᱜ ᱢᱩᱪᱟᱹᱫ ᱨᱮ ᱱᱚᱶᱟ ᱛᱮ ᱨᱩᱣᱟᱹᱲᱟ᱾ ᱦᱟᱣᱲᱟ ᱟᱨ ᱠᱟᱞᱠᱟ ᱵᱟᱱᱟᱨ ᱥᱴᱮᱥᱚᱱ ᱨᱮᱱᱟᱜ ᱯᱞᱮᱴᱯᱷᱚᱨᱢ ᱥᱮᱫ ᱛᱮ ᱵᱷᱤᱛᱨᱤ ᱥᱟᱢᱟᱱ ᱤᱫᱤ ᱠᱚ ᱨᱮᱱᱟᱜ ᱦᱚᱨ ᱛᱟᱦᱮᱸ ᱠᱟᱱᱟ᱾ ᱚᱱᱟᱛᱮ ᱵᱷᱟᱭᱤᱥᱨᱚᱭ ᱟᱨ ᱮᱴᱟᱜ ᱢᱟᱨᱟᱝ ᱟᱯᱷᱤᱥᱤᱭᱟᱞ ᱠᱚ ᱚᱠᱚᱣᱟᱜ ᱨᱮᱞᱣᱮ ᱠᱳᱪ ᱫᱷᱟᱹᱵᱤᱡ ᱠᱚ ᱪᱟᱞᱟᱣ ᱫᱟᱲᱮᱭᱟᱜᱼᱟ᱾ ᱦᱟᱣᱲᱟ ᱨᱮ ᱵᱷᱤᱛᱨᱤ ᱥᱟᱢᱟᱱ ᱤᱫᱤ ᱨᱮᱭᱟᱜ ᱦᱚᱨ ᱫᱚ ᱱᱤᱛᱚᱜ ᱦᱚᱸ ᱵᱮᱵᱷᱟᱨᱚᱜ ᱠᱟᱱᱟ ᱟᱨ ᱯᱞᱮᱴᱯᱷᱚᱨᱢ ᱘ ᱟᱨ ᱙ ᱛᱟᱞᱟ ᱛᱮ ᱪᱟᱞᱟᱜ ᱠᱟᱱᱟ᱾ ᱢᱮᱱᱠᱷᱟᱱ ᱠᱟᱞᱠᱟ ᱨᱮᱱᱟᱜ ᱵᱷᱤᱛᱨᱤ ᱥᱟᱱᱟᱢ ᱤᱫᱤ ᱦᱚᱨ ᱫᱚ ᱯᱞᱮᱴᱯᱷᱚᱨᱢ ᱨᱮ ᱠᱚ ᱵᱮᱱᱟᱣ ᱟᱹᱨᱩ ᱟᱠᱟᱫᱟ᱾ ᱑᱙᱙᱐ ᱥᱮᱨᱢᱟ ᱨᱮᱱᱟᱜ ᱴᱨᱮᱱ ᱮᱞ ᱦᱟᱛᱟᱣ ᱠᱟᱛᱮ, ᱠᱟᱞᱠᱟ ᱢᱮᱞ ᱫᱚ ᱟᱡᱟᱜ ᱑ ᱨᱟᱠᱟᱵ/ ᱒ ᱟᱬᱜᱚ ᱮᱞ ᱵᱚᱫᱚᱞ ᱮᱱᱟ ᱟᱨ ᱱᱤᱛᱚᱜ ᱫᱚ ᱦᱟᱣᱲᱟ ᱠᱷᱚᱱ ᱑᱒᱓᱑᱑ ᱟᱨ ᱠᱟᱞᱠᱟ ᱠᱷᱚᱱ ᱑᱒᱓᱑᱒ ᱮᱞ ᱞᱮᱠᱟᱛᱮ ᱪᱟᱞᱟᱜ ᱠᱟᱱᱟ᱾ ᱥᱤᱧᱚᱛ ᱨᱤᱱᱤᱡ ᱯᱷᱩᱨᱜᱟᱹᱞ ᱟᱹᱭᱩᱨᱤᱭᱟᱹ ᱥᱩᱵᱷᱟᱥ ᱪᱚᱸᱫᱽᱨᱚ ᱵᱳᱥ ᱟᱜ ᱢᱟᱱᱚᱛ ᱨᱮ ᱱᱚᱣᱟ ᱴᱨᱮᱱ ᱫᱚ ᱱᱮᱛᱟᱡᱤ ᱮᱠᱥᱯᱨᱮᱥ ᱧᱩᱛᱩᱢ ᱛᱮ ᱧᱩᱛᱩᱢ ᱟᱠᱟᱱᱟ᱾ ᱵᱳᱥ ᱫᱚ ᱜᱳᱢᱳᱦ ᱨᱮᱞᱣᱮ ᱥᱴᱮᱥᱚᱱ ᱠᱷᱚᱱ ᱱᱚᱣᱟ ᱨᱮᱞᱣᱮ ᱛᱮ ᱜᱳᱢᱳᱦ ᱠᱷᱚᱱ ᱯᱮᱥᱟᱣᱟᱲ ᱞᱟᱹᱜᱤᱫ ᱛᱮᱭ ᱧᱤᱨ ᱞᱮᱱᱟ᱾

ᱴᱨᱮᱠᱥᱮᱱ
ᱪᱮᱫᱟᱜ ᱥᱮ ᱱᱚᱶᱟ ᱰᱟᱦᱟᱨ ᱫᱚ ᱯᱩᱨᱟᱹ—ᱯᱩᱨᱤ ᱵᱤᱡᱽᱞᱤ ᱥᱟᱶ ᱡᱩᱲᱟᱹᱣ ᱟᱠᱟᱱᱟ, ᱱᱚᱶᱟ ᱫᱚ ᱴᱩᱜᱷᱞᱚᱠᱵᱟᱫᱽ ᱨᱮᱱᱟᱜ WAP 7 ᱛᱮ, ᱦᱳᱣᱨᱟ ᱟᱨᱵᱟᱝ ᱥᱤᱞᱫᱟᱦ ᱥᱮᱰ ᱦᱚᱛᱮᱛᱮ ᱪᱟᱞᱟᱜᱼᱟ᱾ ᱛᱤᱢᱤᱱ ᱜᱟᱱ ᱚᱠᱛᱚ ᱨᱮ, ᱱᱚᱣᱟ ᱫᱚ WAP 4 ᱦᱚᱛᱮᱛᱮ ᱦᱚᱸ ᱪᱟᱞᱟᱜ ᱠᱟᱱᱟ᱾

ᱧᱩᱛᱩᱢᱟᱱ ᱞᱟᱠᱪᱟᱨ ᱠᱚᱨᱮ
ᱠᱟᱞᱠᱟ ᱢᱮᱞ ᱫᱚ ᱥᱤᱧᱚᱛᱤᱭᱟᱹ ᱯᱷᱤᱞᱢ ᱰᱤᱨᱮᱠᱴᱚᱨ ᱟᱨ ᱚᱱᱚᱞᱤᱭᱟᱹ ᱥᱚᱛᱭᱚᱡᱤᱛ ᱨᱟᱭ ᱟᱜ ᱢᱤᱫ ᱠᱷᱟᱴᱚ ᱠᱟᱹᱦᱱᱤ ᱨᱮ ᱩᱪᱷᱟᱹᱱ ᱟᱠᱟᱱᱟ᱾ ᱵᱟᱠᱥᱳ ᱨᱚᱦᱚᱥᱭᱚ, ᱠᱟᱹᱦᱱᱤ ᱨᱮ ᱯᱮᱭᱟ ᱢᱩᱬᱩᱛ ᱪᱩᱨᱤᱛ ᱠᱚ ᱫᱚ ᱠᱚᱞᱠᱟᱛᱟ ᱠᱷᱚᱱ ᱫᱤᱞᱞᱤ ᱟᱨ ᱛᱟᱭᱚᱢ ᱛᱮ ᱠᱟᱞᱠᱟ ᱨᱮ ᱴᱨᱮᱱ ᱛᱮ ᱠᱚ ᱥᱮᱱᱚᱜᱼᱟ᱾ ᱱᱚᱶᱟ ᱠᱟᱹᱦᱱᱤ ᱨᱮ ᱢᱤᱫᱴᱟᱝ ᱠᱩᱢᱵᱲᱩ ᱦᱤᱨᱟᱹ ᱟᱨ ᱢᱤᱫᱴᱟᱝ ᱵᱟᱝ ᱯᱟᱥᱱᱟᱣ ᱟᱠᱟᱱ ᱢᱟᱥᱩᱥᱠᱨᱤᱯᱴ ᱢᱮᱱᱟᱜ ᱟᱠᱟᱫᱟ᱾ ᱱᱚᱶᱟ ᱠᱟᱹᱦᱱᱤ ᱫᱚ ᱢᱤᱫ ᱨᱮᱰᱤᱭᱳ ᱯᱞᱮ ᱟᱨ ᱢᱤᱫ ᱯᱷᱤᱞᱢ ᱨᱮ ᱦᱚᱸ ᱵᱮᱱᱟᱣ ᱞᱮᱱᱟ᱾

ᱧᱩᱢ ᱟᱹᱨᱩ
᱒᱓ ᱡᱟᱱᱩᱣᱟᱨᱤ ᱒᱐᱒᱑ ᱨᱮ ᱱᱮᱛᱟᱡᱤ ᱥᱩᱵᱷᱟᱥ ᱪᱚᱸᱫᱽᱨᱚ ᱵᱳᱥ ᱟᱜ ᱑᱒᱔ ᱟᱱᱟᱜ ᱡᱟᱱᱟᱢ ᱢᱟᱦᱟ ᱨᱮ ᱢᱟᱱᱚᱛ ᱞᱟᱹᱜᱤᱫ ᱛᱮ ᱠᱟᱞᱠᱟ ᱢᱮᱞ ᱫᱚ ᱱᱮᱛᱟᱡᱤ ᱮᱠᱥᱯᱨᱮᱥ ᱧᱩᱛᱩᱢ ᱛᱮ ᱧᱩᱢ ᱟᱹᱨᱩ ᱟᱠᱟᱱᱟ᱾

ᱚᱜᱷᱚᱴᱚᱱ
ᱯᱷᱟᱛᱮᱦᱯᱩᱨ ᱨᱮᱞ ᱦᱚᱥᱚᱨ
᱑᱐ ᱡᱩᱞᱟᱭ ᱒᱐᱑᱑ ᱢᱟᱹᱦᱤᱛ ᱦᱤᱞᱚᱜ ᱯᱷᱟᱛᱮᱦᱯᱩᱨ ᱨᱮᱞᱣᱮ ᱥᱴᱮᱥᱚᱱ ᱥᱩᱨ ᱨᱮ ᱠᱟᱱᱯᱩᱨ-ᱯᱷᱟᱛᱮᱦᱯᱩᱨ ᱞᱟᱭᱤᱱ ᱨᱮ ᱠᱟᱞᱠᱟ ᱢᱮᱞ ᱨᱮᱱᱟᱜ ᱑᱕ ᱜᱚᱴᱟᱝ ᱠᱳᱪ ᱨᱮᱞ ᱞᱟᱭᱤᱱ ᱠᱷᱚᱱ ᱦᱚᱥᱚᱨ ᱞᱮᱱᱟ᱾ ᱜᱷᱚᱴᱚᱱ ᱨᱮᱭᱟᱜ ᱚᱡᱮ ᱫᱚ ᱵᱟᱝ ᱵᱟᱲᱟᱭ ᱟᱠᱟᱱᱟ ᱢᱮᱱᱠᱷᱟᱱ ᱵᱮᱼᱜᱷᱚᱴᱚᱱ ᱢᱟᱲᱟᱝ ᱞᱳᱠᱳᱢᱳᱴᱤᱵᱽ ᱨᱮᱱᱟᱜ ᱟᱲᱮ ᱥᱮᱫ ᱦᱤᱞᱟᱹᱜ ᱮᱦᱚᱵ ᱞᱮᱱᱟ᱾ ᱖᱙ ᱠᱷᱚᱱ ᱡᱟᱹᱥᱛᱤ ᱦᱚᱲ ᱠᱚ ᱜᱚᱡ ᱮᱱᱟ ᱟᱨ ᱒᱐᱐ ᱜᱟᱱ ᱠᱚ ᱵᱟᱡᱟᱣ ᱞᱮᱱᱟ᱾ ᱵᱟᱡᱟᱣ ᱟᱠᱟᱱ ᱠᱚᱫᱚ ᱠᱟᱱᱯᱩᱨ, ᱞᱚᱠᱷᱱᱚᱣ ᱟᱨ ᱟᱞᱞᱟᱦᱟᱵᱟᱫᱽ ᱨᱮ ᱢᱮᱱᱟᱜ ᱟᱥᱯᱟᱛᱟᱞ ᱠᱚᱨᱮ ᱠᱚ ᱵᱷᱩᱨᱛᱤ ᱟᱠᱟᱱᱟ᱾

ᱵᱟᱨᱦᱮ ᱡᱚᱱᱚᱲ

ᱛᱷᱚᱠ: ᱨᱮᱞ
ᱛᱷᱚᱠ: ᱥᱤᱧᱚᱛᱤᱭᱟᱹ ᱨᱮᱞ

ᱥᱟᱹᱠᱷᱭᱟᱹᱛ